بارباريا (ب نّڭليزية Barbary) ؤلا سّاحل لبربري (ب نّڭليزية Barbary Coast) هوّا موصطلح كانو كيخدّموه لؤروپيين، سيرتو لأنڭلوفونيين، مابين لّخر د لقرن 15 ؤ لّخر د لقرن 19، باش يشيرو ل لمناطق د شمال إفريقيا لي جات على سّاحل د لبحر شّامي، لي كان تابعة ل لإمبراطورية لعتمانية ب لإضافة ل لمملكة لمغريبية. لموصطلح مشتق من كلمت barbarus لّاتينية لي منها تشتقات Berbers لي كاتعني أمازيغ. ف لقرن 16 لحكّام ديال بارباريا تبّعو سياسة ديال لجهاد لبحري لي ب نّڭليزية تسمات Barbary piracy (لقرصنة لبربرية) كا مصدر د دّخل لقتيصادي، ؤ لي فيها كانو كيشدّو لباطوات لؤروپية ؤ كياخدو سّلعة ؤ رّكاب ؤ طّاقم لي فيها، لي كيولّيو عادتن عبيد ؤ ماكيطلقوهوم غير موقابيل فدية. هاد نّشاط د لقرصنة عندو ؤصول قديمة من فترة د قبل لميلاد، ولاكين مورما طاحت لقسطنيطنية ف يد لعتمانيين، ؤ تطردو لموريسكيين من سپانيا، تزاد هاد نّشاط بشكل كبير ؤ ولّا حرفة عند لقراصنة د بارباريا، سيرتو ف مدون بحال لجزائر ؤ سلا. لموصطلح ديال بارباريا خاصنا نميزوه على موصطلحات بحال ليبيا لقديمة، شمال إفريقيا، لمغريب لكبير ؤلا لمغريب لعربي، ؤ تامازغا، لي وخا كيشيرو ل نفس لمنطقة تقريبا، كانو ؤلا باقين مستعملين ف سياقات تاريخية ؤ جيوسياسية ؤ إيديولوجية مختالفة.